З  А П  И  С  Н  И  К

Од дваесетата редовна седница на Советот на општина Чешиново-Облешево, одржана на ден 22.02.2023 година,во просториите на општината – Сала на Совет.
Седницата започна во 09.00 часот.
Присутни: Слаџана Ангелова, Иван Андонов, Стојан Ангелов, Франческо Наков, Орце Митров, Филип Јосев, Саше Донев, Славе Донев, Анита Колева, Боби Ѓоргиев и Сане Стојанов.
Присутни и: Градоначалникот г-н Далибор Ангелов, Ленче Јакимова – директор на ООУ „Страшо Пинџур“ Соколарци, Драгица Николова – директор на ООУ „Климент Охридски“ Облешево и  Моника Накова – директор на ЈОУДГ „Ѕвездички“.
Записникот го води Драгица Горгиевска – Раководител на Одделение за  нормативно-правни работи во општината
	Записникот од деветнаесетата редовна седница се стави на разгледување.
	Забелешки на Записникот од деветнаесетата редовна седница.
-Сане Стојанов
Во Службениот гласник каде стои Одлуката за одобрени средства за прослава на празникот св.Трифун стои и мојот матичен број. Не е проблем што стои но да нема општината некои реперкусии согласно Законот за заштита на лични податоци.
-Драгица Горгиевска
Со самото поднесување на Вашето барање Вие доставувате и матичен број и број на трансакциска сметка. Ниедно плаќање не може да помине во банка доколку на вирманот не стои матичниот број на кој се уплаќаат средствата.
Се премина на гласање
	Со 11 гласа ЗА се усвои Записникот од деветнаесетата редовна седница.

	За дваесетата редовна седница Претседателот го предложи следниот:


Дневен ред,

1. Полугодишен Извештај за работа на ООУ „Страшо Пинџур“ Соколарци за учебната 2022/2023 година
2. План и Програма за изведба на екскурзии и посети на ООУ „Страшо Пинџур“ Соколарци за учебната 2022/2023 година
3. Полугодишен Извештај за работа  на ОУ „Климент Охридски“ Облешево за учебната 2022/2023 година
4. План и Програма за изведба на екскурзии и посети на ООУ „Климент Охридски“ Облешево за учебната 2022/2023 година
5. Измена и дополнување на годишниот план за вработување во ЈОУДГ „Ѕвездички“ Чешиново за 2023 година
6. Предлог-Одлука за утврдување на предлогот за воспоставување на меѓуопштинска соработка со општина Кочани
7. Предлог-Одлука за трансфер на средства до ЈПКД „Облешево“ за работно ангажирање на сезонски работници за спроведување на Програмата за јавни работи на територија на општина Чешиново-Облешево
8. Предлози, прашања и барања



                                   
1 Точка (Полугодишен Извештај за работа на ООУ „Страшо Пинџур“ Соколарци за учебната 2022/2023 година)

-Ленче Јакимова
Даде објаснување на Писмениот полугодишен Извештај. 
Полугодието го завршивме со 190 ученика 113 во одделенска настава и 77 во предметна.
-Сане Стојанов
Го разгледав Полугодишниот Извештај и во очи ми паднаа неоправданите изостаноци и изречените мерки. Ме интересира колку од ова е спроведено или само е ставено на хартија?
-Ленче Јакимова
Искрено ни една. Опомените се секогаш усни.

Се премина на гласање.

Со 11 гласа ЗА се донесе Одлука за усвојување на Полугодишниот Извештај за работа на ООУ „Страшо Пинџур“ Соколарци за учебната 2022/2023 година.


2 Точка (План и Програма за изведба на екскурзии и посети на ООУ „Страшо Пинџур“ Соколарци за учебната 2022/2023 година)

-Ленче Јакимова
Можеби доставувањето на Планот на разгледување изгледа како закаснета работа бидејки веќе почна второто полугодие, но истиот го има и во Годишната Програма за работа на училиштето. Ни го побараа како посебен акт и затоа сега го доставуваме. Имаме согласност од Бирото за развој на образование. Ако има заинтересираност ќе се реализира.
-Сане Стојанов
Зошто оваа Програма не е одобрена на почетокот на годината. Што со учениците од 9то одделение, требало порано да се разгледа оваа Програма.
-Ленче Јакимова
Како што кажав на почетокот на учебната година во месец Август ја усвоивте Годишната програма за работа училиштето во истата е ставена и Програмата за екскурзии.

Се премина на гласање.
Со 11 гласа ЗА се донесе Одлука за усвојување на Планот и Програмата за изведба на екскурзии и посети на ООУ „Страшо Пинџур“ Соколарци за учебната 2022/2023 година.


3 Точка (Полугодишен Извештај за работа  на ОУ „Климент Охридски“ Облешево за учебната 2022/2023 година)

-Драгица Николова
Даде објаснување на Писмениот Извештај. Полугодието го завршивме со 168 ученика од кои 95 во одделенска настава а 72 во предметна настава. 1 ученик е испишан од училиштето. Средниот успех е 3,99, за 0,02 е понизок од минатата учебна година.

-Сане Стојанов
Која е причината што во училиштето во Кучичино има парно а децата се греат на дрва?
-Драгица Николова
Уште кога се направи парното истото не профункционира, може малку само на почетокот. Знам дека тогашниот директор се обидуваше нешто да направи но ништо од тоа. Јас така ја затекнав ситуацијата.
-Сане Стојанов
Ако било така не требало да се направи техниќки прием на истото.
По мое видување Вашиот Извештај е подобро направен од другото училиште бидејки е прикажан табеларно.
-Ленче јакимова
Тоа е образец по кој работиме, но во интерес на штедење на хартија ние тоа не го испечативме.

Се премина на гласање.
Со 11 гласа ЗА се донесе Одлука за усвојување на Полугодишниот Извештај за работа  на ОУ „Климент Охридски“ Облешево за учебната 2022/2023 година.


	4 Точка (План и Програма за изведба на екскурзии и посети на ООУ „Климент Охридски“ Облешево за учебната 2022/2023 година)

-Драгица Николова
Како што и претходно Ви спомена директорката овој План е ставен и во годишната Програма за работа на училиштето, но ни бараат и како посебен акт да се донесе.
За разлика од другото училиште ние за петто одделение имаме предвидено  и еднодневна екскурзија во Дојран и настава во природа. Сето ова ќе се реализира ако има согласност од родителите.

Се премина на гласање.
Со 11 гласа ЗА се донесе Одлука за усвојување на Планот и Програмата за изведба на екскурзии и посети на ООУ „Климент Охридски“ Облешево за учебната 2022/2023 година.


5 Точка (Измена и дополнување на годишниот план за вработување во ЈОУДГ „Ѕвездички“ Чешиново за 2023 година)

-Моника Накова
Даде објаснување на Измените и дополнувањата на Годишниот план за вработување во градинката во 2023 година
Дополнувањето се однесува за работно место хигиеничар. Хигиеничарката си даде отказ. Знаете дека во градинката се мали платите и секој бара работа што е подобро платена.
-Орце Митров
А од каде беше?
-Моника Накова
Од Жиганци. Патот кај нас не се надоместува, платите се ниски и се соочуваме со недостаток на работници

-Градоначалникот
Последната година се соочуваме со недостаток на човечки ресурси во градинката. Дури и за работни места каде има старо финансирање а по некој основ тоа работно место е упразнето не се добиваат согласности од Министерството. Давањето на отказ од работа е од оправдани причини, платата на терхничкиот персонал е многу ниска. За жал има најава и од други дека и тие ќе дадат отказ. Се соочуваме со проблем за функционирање на градинката. Со законските измени ни бараат согласности и за старо финансирање. Не дај Боже да се соочеме со проблем да мора клонот во Спанчево да го затвориме. Има барање од родители за прием на дечиња а ние не може да ја вршиме услугата поради недостаток на стручен кадар. За секое барање што го поднесовме за добивање на согласност добивме негативен одговор. Го оправдувам револтот на родителите, но ние не може ништо да направиме без согласности.
-Моника Накова
Проблемот е сериозен. Имаме 127 дечиња а во моментот 5 упразнети места од кои 3 по основ на отказ, 1 породилно боледување и 1 боледување, а ниту за едно работно место не добивме согласност. Имам уште една најава за боледување, една од вработените ќе има посложен хируршки зафат и сигурно боледувањето ќе биде со подолг рок.
-Слаџана Ангелова
За сите ли треба да се бара согласност и за тие на породилно боледување?
-Моника Накова
Да.
-Градоначалникот
Како што Ви споменав има измени на Законот и мора да се бара согласност без разлика по кој основ се работи.
-Моника Накова
Работиме под отежнати услови. Имам група каде има само воспитувач без неговател. Што ако и на постоечките вработени им треба да земат некој слободен ден? Во Чешиново има повеќе кадар и таму се надополнуват, но во другите градинки ситуацијата е тешка. Има јаслена група во Облешево. Во Чешиново жената готве од сабајле а после тоа чисти. Напорна е работата за мала плата. Лепа најави дека и таа од 1ви ќе си оди.
Сите овие податоци поткрепени документациски се доставени до министерството но за жал повторно не добиваме согласности. Немам финансиска можност сите овие работни места да ги покријам преку Приватна Агенција за Вработување.
-Слаџана Ангелова
Ако треба да направиме и ние една петиција. Ако постои некоја опција да се обидеме.
-Моника Накова
Во текот на зимскиот период некои дечиња не доаѓаат во градинка, но кога ќе почне работата по поле и кога нема кој да ги чува дечињата на нас сите групи ни се полни. Сега од март ќе се наполнат групите Така е секоја година. А многу тешко се наоѓаат вработени за минимална плата.
-Слаџана Ангелова
Без согласност не може да примате?
-Моника Накова
Не.
-Анита Колева
И родителите да поднесат некое Барање, да ја кажат реалната ситуација дека има потреба од кадар во градинката.

[bookmark: _GoBack]-Слаџана Ангелова
Да реагираме сите.
-Орце Митров
Претставници од Советот со радоначалникот и со директорката да побараат средба во Министерството.
-Градоначалникот
Донесете Заклучок.
-Анита Колева
Дали се опфатени сите вработени во Годишниот план за вработување.
-Моника Накова
Во планот не влегуваат давателите на услуги.

Се премина на гласање по Точката на Дневен ред.
Со 11 гласа ЗА се донесе Одлука за давање на Согласност на Измената и дополнувањето на годишниот план за вработување во ЈОУДГ „Ѕвездички“ Чешиново за 2023 година

-Орце Митров
Да преминеме на предлогот на Градоначалникот да донесеме некој Заклучок во врска со овој проблем.
-Моника Накова
Заклучокот со документација која ја имаме ќе ја доставиме до Министерството.
-Градоначалникот
Договорете средба со Министерот и одете за Скопје.
-Орце Митров
Еве Анита и Слаџана нека идат како претставници од Советот
-Слаџана Ангелова
Приложете цела документација.
-Славе Донев
Да се образложи проблемот, трпат децата од ваквата ситуација.
-Моника Накова
Доколку настане некој проблем може некој кривично да одговара. Јас ќе разговарам со родителите. Нека се запознаат со ситуацијата и нека се изјаснат за проблемот. 17 дечиња имаме во јаслена група од тие 10 дечиња не одат и им треба константна грижа. Не може да покриеме со постоечкиот кадар.

По дискусијата се премина на гласање.
Со 11 гласа ЗА се донесе Заклучок за давање на согласност на директорот на ЈОУДГ„Ѕвездички“ за поднесување на барање за добивање на согласност за нови вработување за непречено одвивање на воспитно-образовна дејност во детската градинка.

6 Точка (Предлог-Одлука за утврдување на предлогот за воспоставување на меѓуопштинска соработка со општина Кочани)

	-Градоначалникот
	Ситуацијата со вработени во одделението за урбанизам ни е катастрофална. Знаете дека Санела напушти, а од неодамна и Владимир што беше ангажиран преку Приватна Агенција за Вработување. Согласно Закон ако немаме вработени во ова одделение ќе се соочиме со ситуација да ни се одземат надлежностите во оваа област, што нема да биде добра ситуација. Разговарав со Градоначалникот од Кочани за склучување на Договор за меѓуопштинска соработка и добив зелено светло за да ја започнеме постапката. Во меѓувреме по Нашиот разговор и таму се сменија некои работи и не знам сега дали ќе го поддржат Нашето Барање, но ние да поднесеме.
-Сане Стојанов
Кои се финансиските импликации на општината.
-Драгица Горгиевска
Согласно Закон овој Договор всушност ќе биде купување на услуги. Доколку се донесе Одлуката за воспоставување на МОС тоа ќе биде регулирано во Дговорот а со иден Ребаланс ќе се предвидат средства за таа намена.

По дискусијата се премина на гласање.
Со 11 гласа ЗА се донесе Одлука за утврдување на предлогот за воспоставување на меѓуопштинска соработка со општина Кочани.

7 Точка (Предлог-Одлука за трансфер на средства до ЈПКД „Облешево“ за работно ангажирање на сезонски работници за спроведување на Програмата за јавни работи на територија на општина Чешиново-Облешево)

-Градоначалникот
Ова е по Програмата за јавни работи, за ангажирање на сезонски работници. Минатата година од 10 работника намаливме на седум а ги зголемивме надоместоците од 10.000,00 на 15.000,00 денари. Ангажманот е за 6 + 1 месец. Општината по ситуации ги надоместува средствата за ангажирањето а истите се ангажирани од страна на Јавното Претпријатие.

Се премина на гласање.
Со 11 гласа ЗА се донесе Одлуката.

8 Точка (Предлози, прашања и барања)

	Се прочита Барањето од Доброволното Противпожарно Друштво од Кочани кои бараат финансиски средства за набавка на противпожарно возило кое ќе ги опслужува и потребите на општина Чешиново-Облешево.

	-Градоначалникот
	Кај мене на разговор беа и претставници од ДПД кои го образложија ова нивно писмено барање. Тие бараат средства од 480.000,00 денари за купување на ново противпожарно возило (дел од средствата за набавката ке бидат покриени со донации) од кои половина од сумата ќе ја покрие општина Кочани, а останатата половина од 240.000,00 денари по пола ќе биде поделена да ја покријат општина Чешиново-Облешево и општина Зрновци. Има реакција и од општина Зрновци дека нивната површина што треба да ја покрива ДПД Кочани е многу помала од територијата на општина Чешиново-Облешево.
	Луѓето работат, еве и последната ситуација со пречистителната станица во Кучичино излегоа на терен. Не знам колку сте запознаени но пред некој ден беше опожарена пречистителната станица во Кучичино, таложниот појас е уништен. Вредноста на оваа пречистителна станица е 24 милиони денари. Како што кажав таложникот е целосно уништен а за останатиот дел ќе треба да дојде вештак и да утврди колкава е штетата. И не само ова истите неколку пати на повик имаат интервенирано на територија на општината.
	Кога беше пожарот во Бурилчево искрено да Ви кажам се исплашив дека целото село ќе изгори. Насекаде беше чад.
	За набавка на возилото дел од средствата ги имаат обезбедено преку донација. Нивното барање беше остатокот од средствата да биде поделен сразмерно на тите општини, но јас успеав да излобирам општина Кочани како најголема општина да ги покрие половина од средствата а другата половина да биде поделена помеѓу нашата општина и општина Зрновци. Јас не отстапувам од ваквата Одлука иако мислам дека ќе има реакција од општина Зрновци. Со оваа донација ќе бидеме корисници на услуги без надоместок. 120.000,00 денари за Нас се многу пари, но ова е неопходност. Дури побараа оваа просторија од задниот влез да ја користат во период кога се палат стрништата да имат дежурни лица овде.
-Орце Митров
Некни гасев пожар во Теранци. Повикавме пожарна но поради многу активни пожари луѓето не можеа да дојдат и не замолија доклоку може сами да го локализираме – да го изгаснеме. Луѓето ме знаат дека секогаш излегувам на терен и без разлика каде има пожари ми се јавуваат. Во Теранци бевме 5 лица и го изгаснавме но среќа беше што времето беше мирно, немаше ветер.. Го поддржувам ова барање и имам предлог од секое село да има барем 10 доброволци во случај на пожар истите да помогнат.
-Сане Стојанов
	Ние во Кучичино сме секој ден во чад. Го подржувам барањето нека се набави возилото и не дај Боже да притреба. Она што го предложи Орце да има доброволци од секое село јас би додал и во случај на потреба да помине општинската кола да ги земе бидејки некогаш и да сакат да излезат да помогнат немат возило.
И јас сум сигурен дека ќе има реакции од општина Зрновци во врска со сумата. Штетно е палењето на нивите, но не се најде друго решение луѓето не можат да ги подготват своите ниви за сеење ако не е изгорена сламата. Ако се дозволи да се пали нема да има пожари, секој ќе го контролира огнот.
	
По дискусијата се премина на гласање.
Со 11 гласа ЗА се донесе Одлука со која се одобруваат 120.000,00 денари на ДПД Кочани за набавка на ново противпожарно возило. Средствата се обезбедени во Буџетот на општина Чешиново-Облешево за 2023 година.

Се прочита Барањето од група граѓани од с.Обллешево кои бараат околчување и тампонирање на полски пат на КП бр.2780 со д=5887м2 Чифлички пат во мв Жилиница КО Облешево.
-Градоначалникот
Разговарав со луѓето, но таму ќе треба да се направи геодетски елаборат за да се виде кој колку има узурпирано од патот па врз база на елаборатот ќе треба и техничка документација.
-Боби Ѓоргиев
Тој пат е пристап до земјоделски површини води под магацинот на Васе.
-Сане Стојанов
Да се поднесе барање до јавен правобранител тој треба да ги штите интересите на граѓаните доколку е узурпирана поголема површина.

Да се известат барателите да си го околчат патот, кој колку има узурпирано да ја отстапи површината што е узурпирана. Во идни повици за изградба на полски патишта да се аплицира и со тој патен правец.

Се прочита Барањето за финасиска помош за лекување од Славица Тасева од с.Жиганци.

-Орце Митров
Гледам дека жената има поднесено лекарска документација и да одобриме 5.000,00 денари.
-Градоначалникот
Мора да се внимава на документацијата која ја има поднесено дали е комплетна или не.
-Сане Стојанов
Јас од мојот паушал ќе издвојам 5.000,00 денари. Секој месец од паушалот по 5.000,00 денари давам за црквата во Кучичино а овој пат ќе ги дадам за оваа жена.
-Франческо Наков
И јас ќе дадам 1.000,00 денари.
-Орце Митров
Тогаш и јас ќе дадам 1.000,00 денари.
-Градоначалникот
Не знам зошто од ништо правиме популизам. Ако Вие донесете Одлука врз база на таа Одлука јас ќе донесам Решение да се исплатат тие средства. Дали има потреба сега да се дискутира дека Вие од Вашите паушали ќе издвоете средства. Ако сакате тоа да го направете немора овде да се дискутира, едноставно постапете како што мислите а не да се стават одредени членови на Советот во незавидна ситуација. Мојата дискусија се однесуваше да се внимава при донесување на вакви и слични ситуации дали барањата се комплетни.
-Сане Стојанов
И случајот минатата година со Теранци, јас и Орце ги предадовме парите и никаде не стоеше Нашето име туку тие средства беа од членови на Советот на општината. Како што кажав јас по 5.000,00 денари секој месец издвојувам за црквата.
-Градоначалникот
Повторно ќе повторам нека биде позитивно одлучено Вашето Барање, а Вие доколку сакате настрана од таа Одлука да издвоите средства јас нема да Ви се мешам во Вашата Одлука.
-Сане Стојанов
Не сум рекол да не се донесе Одлука од општината, ова нека биде како додаток на таа Одлука.

Се премина на гласање по Барањето.
Од прусутни 10 членови на Советот во просторијата за време на гласањето Едногласно се донесе Одлука за еднократна финасиска помош во висина од 6.000,00 денари.

Се прочита Барањето од група граѓани од с.Бања, преку парохискиот свештеник о.Стојанчо Јанев за давање на одобрување за осветување на темели на нов храм во с.Бања во дворот на училиштето (ливада) од десната страна на училиштето.
-Градоначалникот
Беа претставници од Брегалничка Епархија и разговаравме на таа тема. Прво беше друга локација под Бањата но таму се наоѓа трансформатор и не може таму да се граде.  Потоа ми кажаа дека е изберена оваа локација. Ние како општина да дадеме согласност а тие да постапат во согласност со Закон за градење, документациски.

Од присутни 10 членови на Советот во просторијата за време на гласањето Едногласно се донесе Одлука за давање на согласност за отпочнување на активности за изградба на Православна Црква во с.Бања. Да се запазат процедурите согласно Законот за градење.

Се прочита Барањето од група граѓани од Кучичино кои бараат материјална помош за зиградба на мала плоча од 70м2 за црквата св.Трифун во с.Кучичино.
-Сане Стојанов
Запознаен сум со Барањето. Тоа е мала плоча на земјата. Знам дека општината нема многу средства, но откога се поставија темелите за црквата од општината ниту денар не е дадено за нејзина изградба. Ние имаме потреба и од изградба на капела. Побаравме една метална врата како донација, но бидејки нема ќе мора сами да набавеме.

Се премина на гласање. 
Од присутни 10 членови на Советот во просторијата за време на гласањето едногласно се донесе Одлука за материјална помош од 7м3 готов бетон.

Се прочита Барањето од Ленче Трајанова од с.Уларци која бара финансиска помош од 2.000,00 денари месечно за набавка на автобуска карта на релација Уларци-Кочани-Уларци за патување до нејзиното работно место.

Со 10 гласа Против Барањето не се усвои.

Се прочита Барањето од Влатко Коцев – претседател на ФК Академија Чешиново-Облешево кој бара да се одобри користење на фудбалско игралиште во с.Чешиново за тренинг и натпревари во детска лига, регионална лига и трета лига исток во период од една година.

Барањето да се препрати до ЈПКД „Облешево“ бидејки истите стопанисуват и управуват со фудбалското игралиште.

Се прочита Барањето од Влатко Коцев – претседател на ФК Академија Чешиново-Облешево кој бара да се одобрат финансиски средства за клубот во висина од 60.000,00 денари за котизација и 60.000,00 денари за гориво (нафта) за да се покријат трошоците за домашните и гостинските натпревари.
-Градоначалникот
Последните денови по разни групи на социјалните медиуми сме прозвани дека и јас а и Вие како Совет воопшто немаме одобрено ниту денар за ФА Чешиново-Облешево. Не ми е јасно од кои причини некој сака да се прикаже искривена вистина пред јавноста и да се напаѓа некој. За маж од отприлика 40 години навистина не личи ова што го прави. Јас сакам мандатот мој да го завршам достоинствено, а не после тоа да одам по судови за незаконити плаќања па без разлика за кого се работи. По Ваши Одлуки, а некои од тие се донесоа на последната седница на Совет и се чекаше документите да се докомплетираат до крајот на календарската година, индикативно се префрлени средства од околу 200.000,00 денари во Буџетот за 2023 година. Имајки ја во предвид финансиската состојба на општината, сега со ова барање се побаруваат плус 120.000,00 денари. Средства кои сите се префрлуваат на иста сметка. Навистина не планирам за вакво нешто да одам во затвор. Од Буџетот вкупно околу 500.000,00 денари се трошат за спорт кои средства не се мали за Нашата општина, а од друга страна бараме донации за реализација на капитални проекти во општината. Секој ден по основ на долг добиваме разни опомени.
-Славе Донев
И јас ја прочитав објавата и се изнервирав бидејки ние како Совет сме прозвани дека воопшто немаме одобрено средства за клубот што не е точно.
-Стојан Ангелов
Јас кога прочитав се јавив веднаш на Орце бидејки посебно ние членовите на Совет што сме од Теранци пишува дека сме членови на Совет само поради лични интереси.
-Орце Митров
И ние трениравме и се натпреварувавме во борење. Честопати сами од себе собиравме средства и плаќавме. Не е точно дека не сме одобриле средства за да бидеме прозвани на ваков начин.
-Сане Стојанов
На претходната седница дискутирав дека веќе нема да расправам по ова Барање  бидејки сето ова води во недоглед. Сега повторно ми се јави Влатко Коцев и му ветив дека овој пат ќе го поддржам неговото барање, но во иднина ако има вакви барања ќе се воздржувам од секаква дискусија.
-Градоначалникот
Вие донесувате колективна одлука и сметате дека немате никаква одговорност, но јас ги потпишувам вирманите за исплата. Дали пресметавте колку средства се уплаќаат се на иста сметка? Значи како што реков имаме заостанат долг од 200.000,00 денари и сега се бараат плус 120.000,00 денари. Здруженијата по закон се непрофитни организации, што не е случај со овој клуб. Тој наплаќа месечна членарина од децата и плус средства бара за надомест за гориво од општината. Дали ова има правен основ. На Вас Ви побарале и Вие сте ветиле. Но одговорноста после се ова чија ќе биде?
-Орце Митров
Ние помогнавме колку што можеме кое нешто му се кажа лично на него. На мене претходно ми се јавуваше на телефон и пишуваше пораки во кои бев прозван јас лично. Сега за ова Барање ми се нема јавено. Нека бара средства од други спонзори.
-Анита Колева
Ако се одобри Барањето нека се уплатата средствата на друга сметка.
-Сане Стојанов
Јас ќе повторам дека сега ќе бидам ЗА да се донесе Одлука а во иднина да бара други спонзори. Ние за св.Трифун имавме ситуација да стават банер и да им наплатиме 6.000,00 денари. На тој начин ги собираме средствата.
-Анита Колева
И јас сега ќе бидам ЗА, а во иднина ќе бидам воздржана за вакви барања.
-Славе Донев
Јас ќе бидам воздржан.

Се премина на гласање.
Од вкупно 10 членови на Советот во просторијата за време на гласањето со 2 гласа ЗА и 8 гласа Воздржани Барањето не беше усвоено.
	
	Со исцрпување на Дневниот ред заврши дваесетата редовна седница на Советот на општина Чешиново-Облешево.
	Седницата заврши во 11.35 часот.

